KIRJALLINEN KYSYMYS E-0098/00

esittäjä(t): Camilo Nogueira Román (Verts/ALE) komissiolle

(26. tammikuuta 2000)

Aihe: Kumppanuusperiaatteen noudattaminen Espanjan valtion tavoitteeseen 1 kuuluvien autonomisten alueiden aluekehityssuunnitelmassa 20002006

Esitin lokakuussa 1999 kirjallisen kysymyksen komissiolle (P-1798/99)(1) kumppanuusperiaatteen noudattamisesta tavoitteeseen 1 kuuluvien autonomisten alueiden aluekehityssuunnitelmassa 20002006, koska Galician parlamentti ei ollut käsitellyt tätä merkittävää asiakirjaa, joka koskee tärkeimpiä kehitys-, työllistämis- ja liikenneverkkoinvestointeja.

Vastauksessaan komission jäsen Michel Barnier lykkäsi lopullista vastausta siksi, kunnes aluekehityssuunnitelma saapuu Brysseliin, mutta vakuutti, että joka tapauksessa neuvoston rakennerahastoista annetun asetuksen (EY) 1260/1999(2) 15 ja 16 artiklan nojalla jäsenvaltioiden on esitettävä suunnitelma komissiolle kumppaneita kuultuaan, vaikka asetuksessa määrätään, että suunnitelmaan pitää sisällyttää selvitys kumppanien kuulemiseksi toteutetuista järjestelyistä.

Aluekehityssuunnitelma on nyt komission hallussa. Mihin toimiin se aikoo ryhtyä varmistaakseen kumppanuusperiaatteen ja autonomisten alueiden toimivallan noudattamisen, erityisesti Galiciassa, jonka parlamentin Espanjan valtio sivuutti laatiessaan aluekehityssuunnitelman, joka vaikuttaa ratkaisevasti Galician parlamentin toimivaltaan ja sen asemaan maan taloudellisesta ja yhteiskunnallisesta kehityksestä vastaavana toimielimenä.

(1) EYVL C 203 E, 18.7.2000, s. 51.

(2) EYVL L 161, 26.6.1999, s. 1.

Michel Barnierin komission puolesta antama vastaus

(10. maaliskuuta 2000)

Rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999(1) 8 artiklan mukaan yhteisön toiminta suunnitellaan tiiviissä yhteistyössä, kumppanuudessa, jossa ovat mukana komissio, jäsenvaltio sekä jäsenvaltion kansallisen sääntelynsä ja vallitsevan käytäntönsä mukaan nimeämät viranomaiset ja elimet, joita ovat erityisesti alue- ja paikallisviranomaiset sekä muut toimivaltaiset julkiset viranomaiset, talouselämän osapuolet ja työmarkkinaosapuolet, muut tässä yhteydessä toimivaltaiset elimet. Näitä jäsenvaltion nimeämiä viranomaisia ja elimiä kutsutaan kumppaneiksi.

Aluekehityssuunnitelmien osalta tämän asetuksen 15 ja 16 artiklassa säädetään että jäsenvaltion on toimitettava suunnitelmat komissiolle kuultuaan kumppaneita ja että niihin on sisällytettävä selvitys kumppanien kuulemiseksi toteutetuista järjestelyistä.

Espanjan hallituksen 29. lokakuuta 1999 esittämässä aluekehityssuunnitelmassa tavoite 1-alueille yksi kappale on omistettu kumppanuusperiaatteen soveltamiselle. Siinä selitetään erityisesti että autonomiset alueet ovat alusta lähtien olleet mukana mainitun suunnitelman valmistelussa, kehittämisessä ja laatimisessa ja että niillä on useaan otteeseen ollut mahdollisuus saada mielipiteensä kuuluviin ja tehdä muutoksia lopulliseen suunnitelmaan.

Ottaen huomioon että asetuksen (EY) N:o 1260/1999 mukaan jäsenvaltio nimeää kumppaninsa, komissio katsoo Espanjan hallituksen täyttäneen velvollisuutensa yhteistyöperiaatteen noudattamisen osalta aluekehityssuunnitelman valmistelussa.

(1) EYVL L 161, 26.6.1999.